Frøi í Tansania. Gud talar eisini mítt móðurmál 21.03. 2016 Bíbliunnar boðskapur gongur líka at hjartanum, tá ið boðskapur hennara verður sagdur á fólksins egna móðurmáli. Hetta siga Nyaramba-fólkið í Miðtansania, ið fyri stuttum hava fingið Nýggja Testamenti skrivað á teirra egna móðurmáli. “ Áh, tað er ótrúligt! Nú talar Gud mítt egna móðurmál!” Hetta mælti ein eldri maður, tá ið hann á fyrsta sinni hoyrdi orð úr Nýggja Testamenti verða lisið á kinyiramba. “ Sál mín fyltist av gleði og undran, tí at Bíblian verður týdd og skrivað á fólks míns egna tungumáli. Orð hennara nema hjartarøturnar,” sigur Ipyana Mwangota, ið samskipar bíbliuumsetingina hjá Bíbliufelagnum. Hann vísir veg til býin Iramba, ið hevur givið Nyiramba-ættini navnið. Býurin liggur umleið 8 tíma koyrilongd í ein landnyrðing frá høvuðsstaðnum Dodoma í Tansania, har høvuðsskrivstovan hjá bíbliufelagnum liggur. Nú talar Jesus beinleiðis til okkara. Vit steðga á við luthersku kirkjuna, har vit skulu møta einum presti, einum sunnudagsskúlalærara, nøkrum kirkjulimum og tveimum bíbliutýðarum. Gideon Timotheo Kahola hevur staðið á odda fyri Nýggja Testamenti-umsetingini kinyiramba og greiðir gjøllari frá, hví tað er so týdningarmikið at fáa Bíbliuna umsetta til teirra egna staðbundna ættarmál:“ Tá ið presturin prædikar á kinyiramba, er kirkjuliðið meira ansið og skilur betri innihaldið. Orðini seta tí spor eftir seg í hjørtum teirra.” Immanuel Mitula, prestur, er samdur. “ Kinyiramba er okkara ogn; Gud hevur givið okkum móðurmálið til ognar”, sigur presturin og endurgevur orðarætt Jóh 1,14“ Orðið varð hold og tók búgv okkara millum.” Gud tekur sær búgv í fólksins mentan og talar teirra egna mál. Málið knýtir saman stórar fólkabólkar. Málið hjálpir okkum at fáa fatur í Gudi. Vit lurta og taka við orði hansara. Hann lurtar eftir bønum okkara, óansæð hvørjum máli, biðið verður á. “ Gud er veldugur!” sigur Mituli og sker í ein ífestandi látur. Boðskapurin gongur at hjartanum. Tað búgva 45 milliónir fólk í Tansania. Ein helmingur er kristin, hin muslimar. Í landinum eru ikki færri enn 120 málættir. Flestu tansaniar tala kiswahili; men mangir skilja ikki øll orðini, tí málið er ein samanblandingur av arábiskum, enskum og bantumáli. “ Fara vit út á bygd og tosa kiswahili við bygdafólkið, skilja tey ikki altíð tað, sagt verður og spyrja tí hvør annan, hvat orðini merkja. So fara tey at leita á teirra egna máli og finna, hvat orðið merkir. Tá ið tey hava funnið tað, gerast tey glað,” sigur Ipanya Mwangota, bíbliusamskipari. Leonard Maiko er sunnudagsskúlalærari í luthersku kirkjuni í Iramba og setur ein stóran heiður í at undirvísa á kinyiramba. “ Tá ið prædikað verður á kiswahili, eru orðini torfør, og tey, ið lurta, skilja ikki altíð týdningin beinan vegin. Men á kinyiramba finnur boðskapurin sær veg at hjartanum,” sigur hann. Myndatekstur: Nýggja Testamenti er nú umsett til kinyiramba, sum verður talað av meir enn 400.000 í Tansania. Týðingin fæst enntá sum ljóðfílur. Lokali bíbliusamskiparin, Gideon Timotheo Kahola lýðir á umsetingina saman við hjúnunum Josaphat Omar og Leu Ibrahim og Immanuel Mitula, ið er prestur í luthersku kirkjuni í Iramba.